Տերմինաբանական և ուղղագրական տեղեկատու

Տերմինաբանական և ուղղագրական տեղեկատուն գիրք է, որը լույս է տեսել 2006 թվականին, և պարունակում է 1950-ականների վերջերից մինչև 2006-ը արևելահայերենի զարգացումները։ Գիրքը հրատարակվել է Հայաստանի Հանրապետության կրթության և գիտության նախարարության աջակցությամբ և ֆինանսավորմամբ։ Նախկին նմանատիպ տեղեկատուն լույս էր տեսել 1988 թվականին։ Գրքի կազմողն ու խմբագիրը Հովհաննես Բարսեղյանն է, գիտական խմբագիրն է ՀՀ ԿԳՆ լեզվի պետական տեսչության պետ՝ Լավրենտի Միրզոյանը։
Այն ամփոփում է յոթանասուն տարվա ընթացքում՝ նախ ԽՍՀՄ-ում աշխատող տերմինաբանական կոմիտեի և Հայաստանի անկախությունից հետո նրա իրավահաջորդ ՀՀ ԿԳ նախարարության Լեզվի պետական տեսչության Հայերենի բարձրագույն խորհրդի որոշումները, ինչպես նաև նրանց վերլուծություններն ու մեկնաբանությունները։
Գիրքը պարունակում է հայերենի տերմինաշինության, ուղղագրության, և կետադրության վերաբերող տերմինաբանական կոմիտեի և Լեզվի պետական տեսչության Հայերենի բարձրագույն խորհրդի որոշումները, ինչպես նաև անհրաժեշտ տեղեկատու բառացանկեր, որոնք տեադրված են թեմատիկ համակարգմամբ։


== Գրքի կառուցվածք ==
Տեղեկատում բաղկացած է չորս գլխից և հավելվածից՝

Գլուխ առաջին. ընդգրկում է հայերենի լեզվաշինության, նորմավորման և մաքրության ընդհանուր տեսական խնդիրներ։
Գլուխ երկրորդ. պարունակում է հայերենի տերմինաշինության և օտար բառերի տառադարձման մասին որոշումներ և բառացանկեր՝ պարզաբանող մեկնաբանություններով
Գլուխ երրորդ. պարունակում էհայերենի ուղղագրության, ուղղախոսության և կետադրության մասին որոշումներ՝ մեկնաբանություններով
Գլուխ չորրորդ. ընդգրկում է 1990-2003 թվականներին հայերենի բարձրագույն խորհրդի կողմից տերմինաշինության, տառադարձության, ուղղագրության, ուղղախոսության և կետադրության վերաբերող որոշումները
Հավելված.
Հայաստանի Հանրապետության օրենքը լեզվի մասին
Լեռնային Ղարաբաղի օրենքը լեզվի մասին
Քաղվածքներ ՀՀ «Գովազդի մասին» օրենքից
Հայաստանի Հանրապետությունում իրացվող սննդամթերքի մակնշմանը ներկայացվող պահանջները
«Ապրանքների և սպասարկման նշանների, ապրանքների ծագման տեղանունների մասին» ՀՀ օրենք, հոդված 6
Արտադրողի (կատարողի, վաճառողի) կողմից տեղեկատվություն զետեղելու ցուցանակին ներկայացվող պահանջները
Քաղվածքներ վարչական իրավախախտումների վերաբերյալ ՀՀ օրենքից
Տերմինաբանական կոմիտեի և հայերենի բարձրագույն խորհրդի որոշումներում տեղ գտած անունների, տերմինների, բառերի ու բառակապակցությունների ցանկ


== Աղբյուրներ ==
Բարսեղյան, Հովհաննես։ «Երկու խոսք». «Տերմինաբանական և ուղղագրական տեղեկատու»։ «9-րդ հրաշալիք» հրատարակչություն։ Երևան, 2006։
Երիցյան, Սերգո։ «Ի նպաստ հայոց լեզվի զարգացման». «Տերմինաբանական և ուղղագրական տեղեկատու»։ «9-րդ հրաշալիք» հրատարակչություն։ Երևան, 2006։


== Քննադատություն ==
2007 թվականի Նոյեմբերի քսանին լույս տեսած «Հայոց Աշխարհ» օրաթերթի համարում գիրքը քննադատության է ենթարկվել բանասիրական գիտությունների թեկնածու, դոցենտ, ԵՊՀ ռոմանական բանասիրության ամբիոնի վարիչ և «Միջազգային լեզվաբանական ակադեմիա» ՀԿ նախագահ Վահան Սարգսյանի կողմից։ «Քաղաքական Լեզվաբանություն և Լեզվական Քաղաքականություն» վերնագրով հոդվածում գիրքը քննադատվում էր հնացած նորմերի մեջբերման և օգտագործման համար։ Մատնանշվում է նաև գրքի առաջաբանում բերված նպատակների իրականացման համար ընտրված լուծումների անարդյունավետությունը։


== Արտաքին հղումներ ==
Տերմինաբանական և ուղղագրական տեղեկատուն ամբողջությամբ ՊԴՖ ձևաչափով


== Ծանոթագրություններ ==